Qirg‘iziston bosh vaziri O‘zbekiston bosh vaziriga gaz uchun minnatdorchilik bildirdi

2014-yilning 31-dekabr kuni Qirg‘iziston bosh vaziri Jo‘mard Otorboyev O‘zbekiston bosh vaziri Shavkat Mirziyoyevga telefon qilib, kirib kelayotgan yangi yil munosabati bilan o‘z tabriklarini izhor etdi. Bu haqda Qirg‘iziston hukumatining matbuot xizmatiga asoslangan “Anhor.uz” saytiga tayanib, “Kun.uz” xabar bermoqda.

Qayd etilishicha, suhbat chog‘ida Qirg‘iziston bosh vaziri 2014-yilda amalga oshirilgan o‘zaro hamkorlik ishlarini esga olib, O‘zbekiston tomonidan Qirg‘izistonga yana gaz yetkazib berish yo‘lga qo‘yilgani uchun O‘zbekiston bosh vaziriga o‘z minnatdorchiligini bildirgan.
Telefon so‘zlashuvi chog‘ida, shuningdek, o‘zbek—qirg‘iz hamkorligining boshqa masalalari bo‘yicha ham so‘z borgan, Qirg‘iziston tomoni o‘zbek—qirg‘iz hukumatlararo komissiyasini tuzishni taklif etgan.